Na temelju članka 19., stavka 1., podstavka 6. i članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19. i 144/20) te članka 30. Statuta Općine Kloštar Podravski («Službeni glasnik Koprivničko-križevačke županije» broj 4/21), Općinsko vijeće Općine Kloštar Podravski na 37. sjednici održanoj 3. travnja 2025. godine donijelo je

**PROGRAM**

**mjera osiguravanja primarne zdravstvene zaštite na području Općine Kloštar Podravski u 2025. godini**

# UVOD

Člankom 19., stavak 1., podstavak 6. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19. i 144/20) propisano je da općine i gradovi u svom samoupravnom djelokrugu obavljaju poslove primarne zdravstvene zaštite kao poslove lokalnog značaja kojima se neposredno ostvaruju potrebe građana.

Općina Kloštar Podravski suočena je s problemom nedostatka doktora medicine ili doktora medicine specijalista za obiteljsku medicinu, zaposlenog na neodređeno, puno radno vrijeme u ordinaciji za opću/obiteljsku medicinu u Kloštru Podravskom. Zbog navedenog je narušen kontinuitet primarne zdravstvene zaštite na području Općine Kloštar Podravski te prijeti problem nemogućnosti daljnjeg osiguravanja primarne zdravstvene zaštite na području općine.

Riječi koje se u ovom Programu koriste u muškom rodu odnose se jednako na muški i ženski rod.

# CILJEVI PROGRAMA

Mjere propisane ovim Programom usmjerene su na zapošljavanje doktora medicine/doktora medicine specijalista obiteljske medicine na neodređeno, puno radno vrijeme u ordinaciji za opću/obiteljsku medicinu u Kloštru Podravskom i zadržavanje na navedenom radnom mjestu, a s ciljem osiguravanja dostupnosti i kontinuiteta primarne zdravstvene zaštite na području Općine Kloštar Podravski.

# KORISNICI PROGRAMA

Pravo na ostvarivanje mjere „poticajna naknada“ iz točke IV. podtočke 1. ovog Programa mogu ostvariti doktori medicine ili doktori medicine specijalisti za obiteljsku medicinu, koji su zaposleni na neodređeno, puno radno vrijeme u ordinaciji za opću/obiteljsku medicinu u Kloštru Podravskom, i to na način i pod uvjetima propisanima ovim Programom. Natječaje za zapošljavanje doktora medicine/doktora medicine specijalista obiteljske medicine u ordinaciji za opću/obiteljsku medicinu u Kloštru Podravskom provodi Dom zdravlja Koprivničko-križevačke županije.

1. **MJERE**
2. **Mjera poticajna naknada**

# Korisnik mjere

Pravo na poticajnu naknadu može ostvariti isključivo doktor medicine ili doktor medicine specijalist za obiteljsku medicinu, zaposlen na neodređeno, puno radno vrijeme u ordinaciji za opću/obiteljsku medicinu u Kloštru Podravskom, i to na način i pod uvjetima propisanima ovim Programom.

# 1.2 Iznos poticajne naknade

Poticajna naknada određuje se u neto iznosu od 7.000,00 EUR godišnje za 2025. godinu.

Ako je doktor medicine ili doktor medicine specijalist za obiteljsku medicinu zaposlen nakon 1. siječnja 2025. godine, može ostvariti poticajnu naknadu za 2025. godinu u razmjernom dijelu i to sukladno razdoblju od dana zapošljavanja do kraja 2025. godine.

# Način podnošenja zahtjeva za ostvarivanje prava na poticajnu naknadu

Zahtjev za ostvarivanje prava na poticajnu naknadu za 2025. godinu podnosi se Općini Kloštar Podravski na način i u rokovima propisanima javnim pozivom koji objavljuje općinski načelnik sukladno ovom Programu (u daljnjem tekstu: Javni poziv).

# Dokumentacija koja se prilaže zahtjevu za ostvarivanje prava na poticajnu naknadu

Zahtjevu za ostvarivanje prava na poticajnu naknadu prilaže se obavezno sljedeća dokumentacija:

* preslika ugovora o radu na neodređeno, puno radno vrijeme (za radno mjesto temeljem kojeg se

traži isplata poticajne naknade),

* potvrdu o radnopravnom statusu osiguranika koju izdaje Hrvatski zavod za mirovinsko osiguranje (ne starija od 30 dana od dana podnošenja zahtjeva),
* preslika osobne iskaznice,
* i druga dokumentacija propisana Javnim pozivom.

# Javni poziv

Javni poziv objavljuje općinski načelnik.

Javni poziv objavljuje se na Oglasnoj ploči i službenoj mrežnoj stranici Općine Kloštar Podravski www.klostarpodravski.hr, a može se dodatno objaviti i na druge načine.

Javnim pozivom propisuju se:

* uvjeti za ostvarivanje prava na poticajnu naknadu sukladno ovom Programu,
* način i rokovi podnošenja zahtjeva za ostvarivanje prava na poticajnu naknadu,
* dokumentacija koja se prilaže zahtjevu za ostvarivanje prava na poticajnu naknadu,
* način pregleda i ocjene zahtjeva za ostvarivanje prava na poticajnu naknadu,
* odredbe vezane uz sklapanje i provedbu ugovora o dodjeli poticajne naknade,
* rokovi i način dokazivanja ispunjenja obveza korisnika poticajne naknade,
* i druge važne informacije.

# Pregled zahtjeva i donošenje odluke o isplati poticajne naknade

Pregled i ocjenu zahtjeva za isplatu poticajne naknade vrši povjerenstvo koje imenuje općinski načelnik (u daljnjem tekstu: Povjerenstvo).

Povjerenstvo prilikom pregleda i ocjene zahtjeva za isplatu poticajne naknade utvrđuje sljedeće:

* da li je zahtjev podnesen na način i u roku propisanom Javnim pozivom,
* da li je zahtjev podnesen od strane ovlaštenog podnositelja zahtjeva,
* da li je zahtjevu priložena sva propisana dokumentacija,
* da li su ispunjeni svi uvjeti za priznavanje prava na poticajnu naknadu propisani Javnim pozivom i ovim Programom.

Odluku o isplati poticajne naknade donosi općinski načelnik na prijedlog Povjerenstva.

# Sklapanje ugovora o dodjeli poticajne naknade

Doktor medicine ili doktor medicine specijalist za obiteljsku medicinu kojem je odlukom općinskog načelnika priznato pravo na poticajnu naknadu dužan je sklopiti s Općinom Kloštar Podravski ugovor o dodjeli poticajne naknade na način i u roku određenom Javnim pozivom u suprotnom će se smatrati da je odustao od svog zahtjeva.

Doktor medicine ili doktor medicine specijalist za obiteljsku medicinu koji sklopi s Općinom Kloštar Podravski ugovor o dodjeli poticajne naknade smatra se korisnikom poticajne naknade u smislu ovog Programa.

# Obveze korisnika poticajne naknade

Korisnik poticajne naknade obvezan je ostati bez prekida u radnom odnosu na neodređeno, puno radno vrijeme u ordinaciji za opću/obiteljsku medicinu u Kloštru Podravskom najkraće do kraja kalendarske godine za koju je ostvario pravo na poticajnu naknadu. Korisnik poticajne naknade u svrhu dokazivanja ispunjenja navedene obveze dužan je Općini Kloštar Podravski dostaviti službenu dokumentaciju iz koje je vidljivo ispunjenje navedene obveze i to u roku i način kako je utvrđeno Javnim pozivom i ugovorom o dodjeli poticajne naknade.

Korisnik poticajne naknade kojemu je radni odnos prestao prije isteka 2025. godine obvezuje se vratiti Općini Kloštar Podravski cjelokupni isplaćeni iznos na ime poticajne naknade za 2025. godinu.

Za potrebe osiguranja povrata isplaćene poticajne naknade, zbog slučajeva neispunjenja obveza iz ove točke Programa, korisnik poticajne naknade dužan je nakon sklapanja ugovora o dodjeli poticajne naknade, a prije isplate poticajne naknade, predati Općini Kloštar Podravski bjanko zadužnicu ovjerenu kod javnog bilježnika na iznos koji pokriva iznos priznate poticajne naknade. Krajnji rok za dostavu bjanko zadužnice odrediti će se Javnim pozivom i ugovorom.

# Isplata poticajne naknade

Poticajna naknada isplaćuje se najkasnije do kraja 2025. godine na račun korisnika poticajne naknade, a temeljem sklopljenog ugovora o dodjeli poticajne naknade te pod uvjetom dostave bjanko zadužnice sukladno točki 1.8. ovog Programa.

Porez i doprinose na isplaćenu poticajnu naknadu obračunava i plaća Općina Kloštar Podravski.

Općina Kloštar Podravski ima pravo prije isplate poticajne naknade zatražiti od korisnika poticajne naknade dostavu ažurirane dokumentacije iz koje je vidljivo trajanje radnog odnosa za koji je ostvareno pravo na poticajnu naknadu.

Općina Kloštar Podravski ima pravo obustaviti isplatu poticajne naknade u slučaju prekida/promjena u radnom odnosu korisnika poticajne naknade.

# ZAVRŠNE ODREDBE

Sredstva za provedbu ovog Programa osigurana su u Proračunu Općine Kloštar Podravski za 2025. godinu u ukupnom iznosu od 10.000,00 EUR.

Ovaj Program objavit će se u „Službenom glasniku Koprivničko-križevačke županije“, a stupa na snagu osam dana od dana objave.

**OPĆINSKO VIJEĆE**

**OPĆINE KLOŠTAR PODRAVSKI**

**KLASA:500-01/25-01/02**

**URBROJ: 2137-16-01/01-25-01**

**Kloštar Podravski, 3. travnja 2025.**

**PREDSJEDNICA:**

**Marija Šimunko**